Feith: Integrimi i veriut të Kosovës duhet të jetë përparësi për qeverinë e vendit
Zoti Feith tha gjithashtu se reformat në të gjitha fushat e zbatimit të ligjit janë qenësore për integrimin euro-atlantik të Kosovës.
Kosova pas dy vitesh” ishte tema e diskutimit në Institutin Amerikan të Paqes, ku Pitër Feith, Përfaqësues i Posaçëm i Bashkimit Evropian në Kosovë dhe përfaqësues i Zyrës Civile Ndërkombëtare solli një pamje të shkurtër por të qartë të zhvillimeve të dy viteve të fundit në shtetin që tashmë është njohur nga 69 vende. Zoti Feith theksoi përparimin, sfidat dhe perspektivën për të ardhmen e Kosovës. Përfaqësuesi i Zyrës Civile Ndërkombëtare në Kosovë, Pitër Feith, tha se Kosova ka bërë mjaft përparim që nga viti 2008 kur shpalli pavarësinë. Gjykata Ndërkombëtare e Drejtësisë pritet të shprehë opinionin e saj në lidhje me çështjen e shpalljes së pavarësisë së Kosovës brenda këtij viti, e ndoshta që në muajin korrik. Megjthatë, zoti Feith shpreson që opinioni i Gjykatës t’i nxitë Kosovën dhe Serbinë të angazhohen më tepër në çështjet teknike të bashkëpunimin praktik me njëri tjetrin si vende fqinje. Një nga problemet më konkrete në këtë drejtim është pjesa veriore e qytetit të Mitrovicës, ku Beogradi vazhdon të ndihmojë strukturat paralele. Qeveria e Kosovës ka theksuar një qasje gjithpërfshirëse në veri, duke bërë thirrje për ndryshime bazuar në proceset demokratike. Zoti Feith thotë se integrimi i kësaj pjese të vendit duhet të jetë përparësi për qeverinë e Kosovës. Ai vë në dukje tre objektiva që duhen pasur parasysh: Zoti Feith thotë se Kosova përballet edhe me shumë sfida të tjera që nga nevoja për më shumë përparim në fushën e decentralizimit, ekonomia, niveli i lartë i papunësisë dhe investimet e pakta, reforma në sistemin e drejtësisë dhe të gjykatave, e deri tek krimi i organizuar dhe korrupsioni. Reformat në të gjitha fushat e zbatimit të ligjit janë qenësore që Kosova të sigurojë integrimin euro-atlantik. Zoti Feith thekson se nëse këto çështje nuk trajtohen me shpejtësinë e duhur ata do ta vonojnë perspektivën e vendit për integrim.